ग्वालियर: जन्मभूमि में हर आंख नम; होंठों पर खामोशी... गलियों में पसरा रहा सन्नाटा; अंतिम दर्शन के लिए टीवी के सामने हाथ जोड़े खड़े रहीं अटलजी की भतीजी

ग्वालियर. ग्वालियर के सपूत पूर्व प्रधानमंत्री भारत रत्न अटलबिहारी वाजपेयी के निधन के कारण शुक्रवार को शहर का हर इलाका खामोश था। उन्हें याद कर हर शख्स भावुक था।

टीवी की स्क्रीन पर जब उनके अंतिम संस्कार का दृश्य दिखाई दिया तो उनसे सीधे जुड़े रिश्तेदार, मित्र, कवि और परिचितों की आंखों से आंसू छलक आए। लाखों लोगों ने उनकी अंतिम विदाई को टीवी स्क्रीन पर देेखा। हजारों ने उनके चित्र पर पुष्प अर्पित कर उन्हें श्रद्धांजलि अर्पित की।

पैतृक घर- डबडबाई आंखों से किया चाचाजी को अंतिम प्रणाम: कमल सिंह का बाग शिंदे की छावनी स्थित अटलजी के पैतृक निवास के एक हिस्से में रहने वाली उनकी भतीजी कांति मिश्रा सुबह से ही टीवी पर नजरें गड़ाए रहीं। अपने चाचाजी के अंतिम दर्शन के लिए वह कई घंटे तक टीवी के सामने ही बैठी रहीं। अटलजी के पार्थिव शरीर को उनके निवास से भाजपा मुख्यालय ले जाने के दृश्य को देखकर वह कई बार रोयीं। शाम को जब अटलजी के अंतिम संस्कार की प्रक्रिया चल रही थी आैर स्मृति स्थल पर मौजूद विशिष्टजन उन्हें अंतिम विदाई दे रहे थे, तो 75 वर्षीय कांति मिश्रा की आंखों में आंसू थे। डबडबाई आंखों के साथ उन्होंने अपने चाचा जी को अंतिम प्रणाम की मुद्रा में दोनों हाथ जोड़ लिए। उनके पति अोपी मिश्रा दिल्ली में अटलजी की अंत्येष्टि में शरीक हुए।

मित्र का घर: अंतिम संस्कार की प्रक्रिया के दृश्य देख छलकेे आंसू: अरगड़े की गली दाल बाजार में रहने वाले अटलजी के मित्र आैर हमउम्र बैजनाथ शर्मा अपनी उम्र आैर गिरते स्वास्थ्य के बावजूद टीवी पर अटलजी की अंतिम विदाई का प्रसारण देख रहे थे। शिक्षा के क्षेत्र में सक्रिय रहने के साथ-साथ मध्य भारतीय हिंदी साहित्य सभा के अध्यक्ष रहे 93 वर्ष के शर्मा कभी उनकी याद कर भावुक हो उठते। कभी अपनी नजर टीवी से हटाकर जमीन में गड़ा देते आैर देर तक जमीन की आेर ही देखते रहते। टीवी स्क्रीन पर जैसे ही अंतिम संस्कार की प्रक्रिया के दृश्य शुरू हुए उनकी आंखों में आंसू छलक उठे। वह कुछ बोल नहीं पा रहे थे, लेकिन उनकी नम आंखें और गमगीन चेहरा उनके दुख को बयां कर रहे थे। अटलजी के यूं चले जाने से वे बेहद व्यथित थे।

कवि का घर: गार्ड ऑफ ऑनर के साथ ही खड़े हो गए शैवाल दंपति: शिंदे की छावनी में रहने वाले शैवाल सत्यार्थी (85) का अटलजी से खासा संपर्क रहा है। उनके पास अटलजी से जुड़ीं तमाम यादें, जिनमें दोनों के बीच हुआ पत्राचार भी शामिल हैं, संरक्षित है। वे अटलजी के निधन के बाद से ही टीवी पर अंतिम संस्कार के प्रसारण पर नजर लगाए रहे। अपने सभी काम छोड़कर वह अटलजी की अंतिम विदाई को एकटक देख रहे थे। उनके चेहरे पर छाया गम उनकी वेदना को प्रकट कर रहा था। टीवी स्क्रीन पर अंतिम संस्कार की प्रक्रिया के दौरान जैसे ही अटलजी को राजकीय सम्मान के साथ गार्ड ऑफ आॅनर दिया गया, वैसे ही उन्होंने सम्मान में अपने स्थान पर उठकर खड़े होकर अंतिम विदाई दी। शैवाल जी की पत्नी रश्मि सत्यार्थी ने भी उनका अनुसरण किया।

हमारी चाय के पैसे भी वे ही दे जाते थे... वामपंथी नेता बादल सरोज कहते हैं- अटलजी कहींं भी रहे हों लेकिन ग्वालियर हमेशा उनके अंदर रहा। पापा (प्रख्यात दिवंगत गीतकार मुकुट बिहारी सरोज) के कारण हमारे अटलजी से पारिवारिक संबंध रहे हैं। ग्वालियर में बाड़े पर, कभी रंजीत होटल पर रात में किसी के साथ लेम्ब्रेटा पर सवार अटलजी अचानक चाय पीने आ जाते थे। हम लोगों का भी वहां जमावड़ा रहता था। खूब बहस होती। इस बीच चाय का दौर भी चलता। इसके बाद अटलजी जब चलने को होते तो होटल मालिक से कहते- हमने कामरेडों के पैसे भी दे दिए हैं।

वाह..शंका भी आपकी, समाधान भी आपका: वरिष्ठ साहित्यकार जगदीश तोमर कहते हैं- अटलजी के पैतृक निवास पर एक दिन मैं और विद्यास्वरूप गुप्त अटलजी से मिलने पहुंचे। अटलजी देखते ही बोले- आईये। गपशप के बाद जब चलने को हुए तो मैंने गुप्तजी से कहा- जो बात कहने आये थे, वह तो रह ही गई? अटल जी बोले- कहो, कहो, क्या कहने आए थे। हम लोगों ने उनके पेट की ओर इशारा कर कहा- आपका उदर विकास कुछ ज्यादा ही हो रहा है। थोड़ा टहलना शुरू कर देंगे तो ठीक हो जाएगा। अटलजी मुस्कुराकर बोले- वाह, शंका भी आपकी आैर समाधान भी आपका।

कॉलेज में नीरजजी के सीनियर थे अटलजी: प्रतिष्ठित कवि डॉ. परशुराम शुक्ल विरही (90) बताते हैं- अक्सर कवि गोष्ठियों में हम लोगों का साथ होता था। गोष्ठी में कभी कोई कवि कभी गैर छांदिक कविता पढ़ देता था तो अटलजी तुरंत टोक देते थे। उनका कहना था- कविता तो छंद में ही होना चाहिए। बिना छंद की कविता लिखकर आप कविता का अनुशासन भंग कर रहे हैं। डॉ. विरही कहते हैं- कानपुर के डीएवी काॅलेज में अटलजी मुझसे तीन साल सीनियर थे। गोपालदास नीरज भी वहीं थे लेकिन वे अटलजी से दो साल जूनियर थे।

31 किलो की अष्टधातु से बनी मूर्ति की भेंट: वर्ष 1995 में सत्यनारायण टेकरी पर बनाए गए मंदिर में स्थापित करने के लिए 31 किलो अष्टधातु से अटलजी की मूर्ति तैयार कराई गई थी। इसके बाद वर्ष 2014 में एडवोकेट चौहान ने दिल्ली जाकर यह मूर्ति अटलजी को गिफ्ट की। यह मूर्ति अभी भी नई दिल्ली स्थित राष्ट्रीय संग्रहालय में सुरक्षित है।

जिस गोरखी स्कूल में पढ़े, वहां का स्टाफ हुआ भावुक: गोरखी स्थित सरकारी स्कूल। यहां अटलजी के पिता शिक्षक थे। अटलजी ने पांचवीं से अाठवीं तक की पढ़ाई यहीं की थी। शुक्रवार को अटलजी को नमन करने के लिए स्कूल के शिक्षक व स्टाफ यहां जुटा और उन्हें श्रद्धासुमन अर्पित किए।

अटलजी के पसंदीदा लड्‌डुओं की दुकान पर भी उदासी: नया बाजार स्थित बहादुरा स्वीट्स। अटलजी को बहादुरा के लड्‌डू प्रिय थे। जब भी वे ग्वालियर आते तो यहां से लड्‌डू खाने के लिए मंगवाते थे। शुक्रवार को अटलजी के दिवंगत होने के शोक में स्वीट्स के मालिक ने दुकान बंद रखी।